Vandag in die Geskiedenis: 21 Mei 1919
Die Landbouweekblad, gewilde weeklikse tydskrif vir die boer, word deur die Nasionale Pers uitgegee met die hoofkantoor in Kaapstad. Die tydskrif het tot stand gekom in 'n tyd toe die Suid-Afrikaanse boer as gevolg van droogte byna op sy knieë was en is ten volle aan die landbou toegewy.
Dit word so ingeklee dat hy 'n wye spektrum van lesers van albei geslagte en alle ouderdomme sowel op die platteland as in die stedelike gebiede bedien. Van sy eerste uitgawe, onder dr. FB Geldenhuys as grondliggende redakteur, het hy gegroei tot Suid-Afrika se grootste landbou-tydskrif in enige taal, met 'n kwart miljoen lesers hoofsaaklik in die Republiek, SWA en Rhodesië, maar ook elders.
Toenemend gewild as handboek van die boer en sy hele gesin, word dit vandag deur 71% van alle boere en 82% van alle Afrikaanssprekende boere in Suid-Afrika gelees. Tipografies geniet die tydskrif, wat soms meer as 200 bladsye beslaan, die beste versorging, en met sy landbou-joernalistiek, neem hy 'n toonaangewende plek in, met nog groter moontlikhede vir die toekoms.
Vandag in die Geskiedenis: 20 Mei 1900
In hul opmars deur Natal, nadat Ladysmith op 1 Maart 1900 ontset is, sou die meeste Boere na Transvaal terugval, maar 'n aantal burgers onder bevel van genl. Chris Botha sou na die ooste uitwyk en Buller se magte in die flank lastig val. Kol. EC Bethune se magte is toe gelas om die Boere in die omgewing van Nqutu, wes van Vryheid, te verdryf.
Toe hy hulle nie daar aantref nie, is verneem dat hulle hul aan die Bloedrivier, suid van Vryheid, bevind. 'n Eskadron van Bethune se ruitery onder kapt. Goff het taamlik ver vooruitgery, maar is by Scheepersnek, 'n moeilike deurgang, 10 km suidwes van Vryheid, op 20 Mei 1900 in 'n hinderlaag gelei. Goff en sowat 30 is gedood, 30 gewond en ses Tommies gevange geneem. Die geveg was oor voordat die hoofmag opgedaag het, maar dit het Bethune in ieder geval gedwing om na Nqutu vir voorrade terug te val voordat verder opgetree kon word.
Vandag in die Geskiedenis: 17 Mei 1787
Prof. UG Lauts gebore
Ulrich Gerhard Lauts, gebore in Amsterdam, Nederland, was agtereenvolgens sakeman, staatsamptenaar en akademikus en 'n leiersfiguur met 'n lewende belangstelling in die handel, tale, letterkunde en geskiedenis, en was die vader van die pro-Boerebeweging in Nederland.
Toe daar in die veertigerjare van die vorige eeu roepstemme om steun van die Hollands-Afrikaanse inwoners van SA in Nederland gehoor is, was Lauts op die voorpunt om simpatiek daarop te reageer. Tot met sy afsterwe op 25 Julie 1865 in Utrecht, Nederland, het hy 'n belangrike deel van sy lewe gewy aan die verlening van morele en geestelike steun aan die Voortrekkers en aan stamverwante in die Kaapkolonie.
Hy het sy deel ruimskoots bygedra tot die opbou en ontwikkeling van Transvaal en die Oranje-Vrystaat.
Vandag in die Geskiedenis: 18 Mei 1964
Harm Oost was een van die kleurrykste persoonlikhede in die wordingsgeskiedenis van die Afrikanervolk. Hy is in 1877 in Oostwald, Groningen, Nederland gebore.
In die laat negentigerjare het hy na Suid-Afrika geëmigreer, hom in Transvaal gevestig en hom dadelik met die Boerevolk en sy Republikeinse staatsvorm vereenselwig. In die Anglo-Boereoorlog is hy gevange geneem nadat hy gehelp het om die Modderrivier-brug op te blaas – 'n daad wat hom amper voor die vuurpeloton laat beland het.
Vandag in die Geskiedenis: 17 Mei 1900
Met die uitbreek van die Anglo-Boereoorlog was daar reeds 'n klein Britse mag onder kol. RS Baden-Powell op Mafeking. Die Transvaalse kommando's wat aan die wesfront sou opereer, het onder bevel van genl. PA Cronjé gestaan. Hoewel dit vir Cronjé betreklik maklik sou gewees het om die klein Britse mag op Mafeking met 'n stormaanval te verower, het hy besluit om die dorp te beleër. Dit was geen wyse besluit nie, want daardeur het 'n groot aantal burgers op nuttelose wyse rondom Mafeking gelê, terwyl Baden-Powell vasbeslote was om nie te kapituleer nie.
Teen die einde van November 1899 het Cronjé met 'n groot aantal burgers na Modderrivier vertrek en die beleg van Mafeking aan genl. JP Snyman oorgelaat. Die eerste aanval op die dorp het eers in April 1900 onder aanvoering van vk. Sarel Eloff plaasgevind, maar was onsuksesvol. Op hierdie dag is die beleg opgehef omdat 'n Britse versterkingsmag uit die suide opgedaag het. Vir Brittanje was dit 'n morele oorwinning.
Vandag in die Geskiedenis: 16 Mei 1842
Slaaptyd Stories: Mabel help haar Pappie
Mabel het gestaan en kyk wat haar Pappie doen, en toe het sy besluit om ook ertjies te plan. Sy het haar grafie gevat en 'n gat in die grond gegrawe. Daarna het sy na haar Pappie gegaan en gesê: "Pappie, gee my asseblief ook ertjies om te plant."
Haar Pappie het toe van die saad vir haar gegee, en Mabel het hulle in die groot gat gegooi wat sy gegrawe het, en toe het sy hulle met die grond teogegooi. Pappie het omgekyk om te sien wat sy maak, en hy het gesê; "Nee, kindjie, jy het daardie ertjies te diep geplant; hulle sal nooit kan opkom nie."
"Hulle sal opkom," het sy gesê, "maar ek sal nog meer plant vir geval hulle miskien nie opkom nie." Maar haar Pappie het toe reeds al sy saad geplant, en Mabel was baie teleurgestel. En hoe dink julle wat het sy toe gedoen? Julle sal nooit raai nie.
Wel, toe haar Pappie nie gekyk het nie, het sy gegaan na die ry wat hy klaar geplant het, en van die ertjies uitgegrawe. Op daardie oomblik het Pappie omgekyk en gesê; "Jou stoute kind! Wat maak jy daar?"
"Ek haal die ertjies uit," het Mabel gesê, "want ek het nie genoeg gehad nie."
"Wil jy nou meer!" het Pappie gesê. "Sal sy nie mooi my ertjies gaan opgrawe nie. Jy is baie stout, Mabel."
"Maar hulle sal hier net so goed groei as daar," het Mabel gesê, terwyl sy nog 'n diep gat grawe en die ertjies wat sy uit haar Pappie se ry gegrawe het, daarin gooi.
"O nee, hulle sal nie," het Pappie gesê. "Jy moet noit weer goed neem wat nie aan jou behoort nie. As jy die saad laat staan het waar hulle was, sou hulle baie mooi gegroei het, maar nou sal hulle nie groei nie."
'n Paar weke later was Mabel en haar Pappie weer in die tuin. "Wat 'n mooi ry ertjies," het Mabel gesê. "Ja", maar dit is bederf deur daardie gaping, is dit nie?"
"Ja," het Mabel gesê, "is dit waar ek die saad uitgegrawe het?"
"Dit is", het Pappie gesê, "en waar is daardie ertjies nou?"
"Ek kan hulle nêrens sien nie," het Mabel gesê. "Nee," het Pappie gesê, "en jy sal hulle ook nooit sien nie. 'n Mens win nooit iets as jy stout is nie. Ek dink het het onder toe gegroei."
Vandag in die Geskiedenis: 14 Mei 1965
Abraham Jacobus van den Heever, jonger broer van CM van den Heever, is op 16 November 1906 op Poortjie, Trompsburg, gebore. Hy matrikuleer op Reddersburg, en nadat hy 'n paar jaar onderwys gegee het, studeer hy aan die GUK, waarna hy as joernalis by Die Volksblad en Die Suiderstem werk.
Hy is 'n tyd lank lektor by die Witwatersrandse Universiteit en voordat 'n sonderlinge siekte hom plattrek, redakteur van die Boerdery-Jaarblad. In 1936 verskyn Vlugtige skaduwees, sy eerste bundel verhale. Sy verdienstelikste werke is die Kleurlingverhaal Wraak en Danie se droom (1940). Laasgenoemde vergestalt die emosionele lewe van 'n plaasseun. Skagte (1942) gee 'n beeld van die mynwerkerslewe in Johannesburg.
Hy het baie geskryf; enkele van sy ander werke is: Merke van die dae (1940), Vreemde vertes (1941), Gebroke lig (1942), Wie 'n ander jaag (1942), Brakgrond (1943), Geslote lewens (1945) en Die waters wat roep (1948).
Vandag in die Geskiedenis: 13 Mei 1947
Prof. NJ Brümmer oorlede
Toe Nicolaas Johannes Brümmer, wat op 27 Julie 1866 op Prospect, Dordrecht, gebore is, in sy 81ste lewensjaar te sterwe kom, was hy 'n bekende hoogleraar, skrywer, kultuurleier en leraar van die NG Kerk. Gedurende sy gemeentebediening (1899 tot 1911) was hy een van die eerstes wat erns met die armblankevraagstuk maak.
Hy onderskei hom as kultuurleier, wat ook die pen met 'n vaardige hand hanteer. As student redigeer hy in 1893 die eerste uitgawe van die latere studenteblad van Stellenbosch. Sy bekende lesing voor die studente alhier, Die Afrikanernasie, verskyn aanvanklik in die kultuurblad Goede Hoop – waarvan hy redakteur word (1914 tot 1930). Hy het deel aan die stigting van die Afrikaanse Taalvereniging (1906) en word later voorsitter daarvan; die oprigting van die tydskrif Ons Taal (1907 tot 1909); die opstel van die spelreëls (deur die ATV in 1909) en die totstandkoming van die Zuid-Afrikaanse Akademie van Taal, Letteren en Kunst.
Een en dertig jaar lank (vanaf 1911) is hy professor in Wysbegeerte, eers aan die Victoria-kollege en toe aan die Universiteit van Stellenbosch – wat hy help om tot stand te bring. Onberekenbaar is sy invloed op die honderde leraars van die NG Kerk wat in hulle voorstudie aan sy voete is.
Vandag in die Geskiedenis: 12 Mei 1652
Op hierdie dag is die eerste Nagmaal aan die Kaap gevier. Jan van Riebeeck se dagregister vertel soos volg oor hierdie geleentheid: "… is alhier in't noch onvolmaeckte fortjen staende, door Domine Backerius, predikant per den Walvis hier gecomen, d'eerst5e predicatie gedaen, ende het avondmael des Heeren gecelebreert." Hierdie geleentheid wys reeds daarop dat die Nagmaal vir die wordende volk altyd van groot belang sou wees.
Die Afrikaner het altyd alles in sy vermoë gedoen om geen Nagmaalsviering mis te loop nie. Dit was, benewens 'n kerklike viering, ook 'n belangrike sosiale geleentheid, veral later in die afgesonderde binneland. Jan van Riebeeck versuim ook nie om die eerste geleentheid waar 'n predikant die jong gemeente besoek, te benut vir die bediening van die Nagmaal nie.
Reeds hiervandaan spruit die strenge godsdienssin van die Afrikaner wat later in die binneland vir hom as rigsnoer sou dien.
Showing Tag: " feite flaters fiksie" (Show all posts)
Posted by Paul Joubert on Tuesday, December 8, 2015, In : Woord van die Week
Daar word selfs gesê dat hulle in 80 dae om die wêreld kan vlieg. Die ou matrose het geglo dat hulle die siele van afgestorwe seevaarders in hulle gedra het, en daarom was dit ongelukki...